15 vas vir Limpopo-betogingArgieffoto: SAPD/Facebook Kol. Ronel Otto, woordvoerder van die polisie, het gesê die situasie was Sondagoggend onder beheer, maar steeds gespanne. “Die paaie in en uit Vuwani is steeds met klippe afgesper, maar verkeer beweeg rondom die gebied. Lede van die polisie se openbare-orde-eenheid is steeds op die toneel,” het sy gesê. Maroela Media het vroeër berig betogers het Saterdag ŉ skool en winkel heeltemal afgebrand. Volgens Otto het betogers ook deur die aand vier polisievoertuie met klippe bestook en erg beskadig. Geen beserings is egter aangemeld nie. Die inwoners betoog oor hul insluiting in die nuutgevormde Malamulele-munisipaliteit. Hulle meen dit sal tot ŉ verswakking in dienste in die gebied lei.